Langverwagte Panayiotou-moordverhoor beginCosta Panayiotou ondersteun sy seun Christopher tydens ‘n vorige verskyning in die hof. Foto: ANA Die langverwagte moordverhoor van die sakeman Christopher Panayiotou en die mans wat hy na bewering gehuur het om sy vrou, die onderwyseres Jayde Panayiotou, te vermoor, begin Dinsdag in die Port Elizabeth-hooggeregshof. Byna twee maande sal nodig wees vir die verhoor wat deur regter Dayalin Chetty aangehoor word. Panayiotou word deur Alwyn Griebenow en adv. Terry Price verteenwoordig. Sy twee medebeskuldigdes, Sinethembe Nenembe en Zolani Sibeko, word deur adv. Peter Daubermann verteenwoordig. Die man wat na bewering die sneller getrek het, Sizwezakhe Vumazonke, is vroeër vanjaar in aanhouding dood. Die oorsaak van sy dood is steeds nie bevestig nie, maar gerugte doen die ronde dat hy moontlik vergiftig is. Die staat wag steeds op ŉ toksikologieverslag. Panayiotou word daarvan beskuldig dat hy die meesterbrein agter die ontvoering van en moord op sy vrou in April verlede jaar was. Die staat voer aan hy het Luthando Siyoni, ŉ uitsmyter by sy Infinity-nagklub, betaal om Vumazonke as sluipmoordenaar te huur om Jayde te ontvoer en vermoor. Nenembe het Vumazonke glo bygestaan om die vermeende sluipmoord uit te voer. Sibeko is in Julie in hegtenis geneem nadat die polisie-ondersoek bepaal het Sibeko kan deur sy selfoon verbind word met die huis waar Jayde ontvoer is. Siyoni het intussen ŉ staatsgetuie geword. Hy is kwytgeskeld van vervolging indien die hof tevrede is dat hy eerlik getuig. Die beskuldigdes staan tereg op aanklagte van sameswering tot moord, roof met verswarende omstandighede, ontvoering, moord en die onwettige besit van ŉ vuurwapen en ammunisie. Panayiotou staan tereg op ŉ bykomende aanklag van dwarsboming van die gereg. Lees alle vorige berigte oor Christopher Panayiotou op Maroela Media.